  Майя Бывальцева Россиысь кивалтэтлэн тӧроезлэн воштӥсез Дмитрий Рогозин Ижкарысь тодмо конструкторлэсь Михаил Калашниковлэсь сю аръем юбилейзэ пусъёнэз радъясь комитетлэн кивалтӥсез луиз. Кун кивалтэтлэн со сярысь косэмез эрикрадо ивортодэтъя нимлыко порталын шараямын. Кивалтэтлэн тӧроеныз Дмитрий Медведевен кинюртэм ужкагазын верамын, радъясь комитет «валтӥсь ужрадъёсты дасяны но юнматыны кулэ» шуыса. Рогозин сяна, радъясь комитетэ пыризы Россиысь Ожгар промышленностья ӧрилэн кивалтӥсезлэн воштӥсез Олег Бочкарёв, Удмуртилэн тӧроез Александр Соловьёв, конструкторлэн нылыз но Михаил Тимофеевич Калашников нимо улосвылкуспо мер фондлэн президентэз Елена Калашникова, «Калашников» концерн» акционер огазеяськонлэн кивалтӥсез Алексей Криворучко, «Ростехлэн», Россиысь коньдон ужпумъёсъя министерстволэн ыстэм муртъёсыз но мукетъёсыз. «Ужрадъёсын ужанрадлыкез кутыны кулэ… пыӵал тӥрлык поттон заводлэн валтӥсь корпусэзлы 600 миллион манет, нош отысь ваньзэ 22 сюрс квадрат метрез тупатоно ке – со 2 миллиард манет котыр. Зоводоуправление но Йӧскалык лыдӟиськонни сярысь ужпумъёсты лулчеберетъя министрен Владимир Мединскиен эскеро. Собере – Ижкарысь аэропортлэн пуксён-ӝутскон чурез, Калашников проспектэз лэсьтон, со Ижкарлэн уйпалысьтыз лымшорпала мыноз, озьы ик – тыметлэсь ярдурзэ электромеханикая «Купол» завод дорозь азьланьтон», - пусйиз Удмуртилэн тӧроез Александр Соловьёв. Улосвыл тӧролэн верамезъя, ужанрадлык пумысен нырысетӥ кенешонъёс Москваын ортчозы, собере соосты Ижкарын но Воткаын радъяны малпало.  Тодэ вайытом, нырысь-валысь программая Калашниковлэсь юбилейзэ пусйыны 21 миллиард манет висъяны быгатозы. Буре ваён дырлы тупатъяно объектъёс пӧлы Удмуртиысь тӧрлыкъёс пыртӥзы Калашников проспектэз, Йӧскалык лыдӟиськонниез, Иж тыметлэсь ярдурзэ, «Ижмашлэсь» башнязэ. Куд-огезъя Россиысь лулчеберетъя министерствоын кенешонъёс мыно ни. Тегъёс: Мерлык Ижкар Удмуртия МихаилКалашников АлександрСоловьёв ДмитрийРогозин праздникъёс КалашниковКонцерн  